**Инструктаж за поведението при зимни условия**

**През есенно-зимния период най-застрашени да бъдат блъснати от коли са пешеходците. Восновната рискова група попадат пешеходци, носещи тъмни дрехи, както и имащите опасния навик да пресичат пътното платно където и да било, без да изчакват преминаващите автомобили.** Пешеходците са най-застрашени в периода от настъпването на сумрака и през цялото времетраене на вечерта. Най-много злополуки с тях стават между 17.00 и 20.30 ч. Причините най-често са съчетание на несъобразена скорост при движение на фарове и неправилно движение и присъствие на пешеходците на платното в същия момент. Затова енеобходимо да бъдат много предпазливи, разумни и дисциплинирани.

**ПРЕПОРЪКА 1**. НЕ ИЗБЪРЗВАЙТЕ ДА ПРЕСЕЧЕТЕ ПЛАТНОТО!

Много улици в населените места са без осветление и се налага придвижване по неосветени маршрути. По възможност пресечете платното там, където е осветено. Ако ви предстои пресичане на място, където няма осветление, и в същия момент виждате фарове на приближаващ автомобил, изчакайте го да отмине и тогава да пресечете. Шофьорът на приближаващия автомобил не ви вижда в същия момент, в който вие виждате фаровете на автомобила му, а значително по- късно, когато вече НЕ МОЖЕ ДА СПРЕ И ДА ВИ ПРЕДПАЗИ! Предпазливо би трябвало да действате и когато пресичате осветен участък.

**ПРЕПОРЪКА 2**. ПАЗЕТЕ СЕ ОТ ЗАСТИГАЩИ ВИ АВТОМОБИЛИ! СЛОЖЕТЕ СВЕТЛООТРАЗИТЕЛНА ЖИЛЕТКА!

Ако се движите пеш в населено място по улица без тротоари, или извън населено място, още при поява в далечината на фарове на приближаващ автомобил в една от двете посоки, тогава НЕЗАБАВНО ИЗЛЕЗТЕ ОТ ПЛАТНОТО и изчакайте отминаването на автомобила. Не разчитайте, че шофьорът ЩЕ ВИ ВИДИ И ЩЕ ВИ ЗАОБИКОЛИ! Препоръчително е в тъмната част от денонощието да носите светлоотразителни жилетки или дрехи със светлоотразителни елементи!

**ПРЕПОРЪКА 3**. НЕ СЕ ОПИТВАЙТЕ ДА СПИРАТЕ АВТОМОБИЛИ!

Не се опитвайте да спирате автомобили “на автостоп”. При тези опити, ръкомахайки, вие несъзнателно навлизате по-навътре в платното и се излагате на опасност.

**ПРЕПОРЪКА 4**. БЪДЕТЕ ПРЕДПАЗЛИВИ НА ХЛЪЗГАВА НАСТИЛКА!

Не избързвайте и не започвайте припряно пресичане на заснежено или заледено пътно платно, дори да ви се струва, че приближаващият автомобил се движи твърде бавно. В този момент неговият реален спирачен път е значително удължен. При съчетание с намалена от снеговалеж или мъгла видимост, шофьорът ще ви забележи непосредствено пред автомобила си. Не забравявйте и това, че вие пресичате заледеното и заснежено платно заначително по-бавно, а в стремежа си да бързате можете да се подхлъзнете и паднете пред автомобила, чийто водач е в невъзможност да спре.

**ПРЕПОРЪКА 5.**НЕ БЪДЕТЕ ПРИПРЯНИ НА АВТОБУСНАТА СПИРКА!

Когато заедно с много други хора чакате автобуса на спирката, не се втурвайте към него още преди да е спрял. Площта за чакане е най-често заледена. Блъскайки се с останалите, може да се подхлъзнете и да попаднете под колелата на спиращия автобус. Същото се отнася и за опитите за догонване на потеглящ автобус. Вечер шофьорът на автобуса трудно може да забележи на огледалото за обратно виждане опита за качване в последния момент. При слизане от автобуса не се насочвайте веднага да пресичате платното пред него, защото така ще се окажете в опасната зона на автомобил, който в този момент заобикаля автобуса. Изчакайте автобусът да потегли и тогава потърсете мястото за правилно пресичане, при добра видимост в двете посоки.

**ПРЕПОРЪКА 7.** ОСИГУРЕТЕ СИ ДОБЪР ОБЗОР И ВЪЗПРИЕМАНЕ НА ШУМА ПРИ СНЕГОВАЛЕЖ!

Дебелите и тежки връхни дрехи, вдигнатите яки, шаловете и шапките правят пешеходците по-бавни и ограничават възможностите им да наблюдават пътната обстановка.  Звукът от приближаващия се автомобил допълнително се поглъща от обилния снеговалеж и снежната покривка. Затова бъдете внимателни и по възможност си осигурете максимално добро възприемане на шумовете от превозните средства.

**ПРЕПОРЪКА 8.** ПРИ ОБИЛЕН СНЕГОВАЛЕЖ И ПРИБЛИЖАВАЩ АВТОМОБИЛ ИЗЛЕЗТЕ ИЗВЪН ПЛАТНОТО!

Движещите се пеш при обилен снеговалеж или гъста мъгла са по-трудно забележими за шофьорите. В такава ситуация, за да не стане злополука, е много важно пешеходците да напуснат платното до отминаването на приближаващ автомобил. Шофьорите на приближаващите автомобили ви виждат далеч по-късно, отколкото предполагате.

**ИНСТРУКТАЖ НА УЧЕНИЦИТЕ ЗА БЗУВОТ И ПОВЕДЕНИЕ НА ПЪТНОТО ПЛАТНО ПРИ ЗИМНИ УСЛОВИЯ**

1. Не пресичайте пътното платно, без да сте се уверили, че наближаващите ППС са на достатъчно разстояние, което им позволява да спрат навреме и да ви осигурят безопасно пресичане на платното.
2. Пресичайте пътното платно само на пешеходна пътека, като се оглеждате първо наляво, след това надясно и пак наляво.
3. Не навлизайте внезапно на платното за движение, не спирайте безпричинно и не играйте на него
4. Вечер пресичайте пътното платно там, където е осветено. При пресичане на неосветено място, първо изчакайте приближаващите ППС да отминат.
5. Не пресичайте и не изскачайте на пътното платно пред или зад спряло ППС и стойте на достатъчно безопасно разстояние от него.
6. При пресичане на пътното платно пред или зад ППС, което потегля, изчакайте то да се отдалечи на достатъчно разстояние и тогава потърсете мястото за правилно пресичане, при добра видимост и в двете посоки.
7. Не тичайте при пресичане на пътното платно, особено при заледена или заснежена пътна настилка. При снеговалеж или мъгла реалният спирачен път е значително удължен, а видимостта е намалена.
8. Движете се по тротоара или банкета, а когато няма такъв, се движете по платното за движение, противоположно на движението на ППС, по възможност най-близо до лявата му граница.
9. При движение по улица без тротоари или извън населено място, при появата на фарове на приближаващ автомобил в една от двете посоки, незабавно излезте извън очертанията на платното и изчакайте автомобилът да отмине.
10. Не спирайте и не се качвайте в автомобили, управлявани от непознати лица.
11. Като пешеходци носете светли връхни дрехи или дрехи с вградени светлоотразителни елементи, когато се придвижвате по време на снеговалеж, мъгла или в тъмната част на денонощието.
12. Управлявайте само изправни велосипеди със стопове и фарове за движение по тъмно, като носите каска.
13. Сложете светлоотразителна жилетка при движение с велосипеди в тъмната част на денонощието, при намалена видимост или извън населени места.
14. Придвижвайте се по тротоарите с повишено внимание поради опасност от падане на голямо количество сняг или ледени висулки от покривите на сградите.
15. На автобусна спирка изчакайте автобуса навътре от бордюра на тротоара, по-далеч от платното за движение, на острова за безопасност или на местата, очертани с маркировка. Не тичайте, не се блъскайте и не играйте на автобусната спирка.
16. При качване и слизане от ППС не пресичайте платното, без да сте се огледали и уверили, че е безопасно, като първо изчаквате ППС да потегли и да се отдалечи на достатъчно безопасно разстояние.
17. Осигурете си добра видимост и добро възприемане на шума при наличието на снежна покривка и обилен снеговалеж.
18. При обилен снеговалеж или гъста мъгла излезте извън очертанията на пътното платно до отминаването на приближаващото се ППС.
19. Не се пързаляйте по пътното платно и по тротоарите, за да не се изпречите на пътя на движещите се ППС.
20. Учениците влизат и излизат само през входа на училището, който е обозначен и предвиден да се използва при зимни условия.
21. Забранява се пързалянето, блъскането, бутането и замерването със снежни топки.
22. Учениците обличат връхните си дрехи при излизане от сградата на училището.
23. Почиствайте дрехите и обувките си от полепналия по тях сняг преди да влезете в училищната сграда или във физкултурния салон.
24. Не внасяйте сняг или лед в училищната сграда.